'Dippenaar het ongeluk veroorsaak' - Howe - Republikein
Monday, May 20th, 20:58:20
'Dippenaar het ongeluk veroorsaak'
Erwin Leuschner op Swakopmund - Die gru-ongeluk op 29 Desember 2014 naby Hentiesbaai wat die lewe van ses mense geëis het, "is deur die bestuurder van die Toyota FJ Cruiser veroorsaak".
Dít was gister die woorde van die Suid-Afrikaanse ongelukkenner en deskundige op die gebied van ongelukrekonstruksie, mnr. Johan Joubert, in die verhoor waarin mnr. Jandré Dippenaar op moord teregstaan.
Joubert het sy getuienis in die streekhof op Swakopmund gister afgesluit met die gevolgtrekking die "nalatige bestuursgedrag" van Dippenaar het tot die ongeluk gelei.
Dit is vervat in sy lywige ongelukverslag van meer as 100 bladsye waarin hy elke aspek van die gru-ongeluk in die fynste besonderhede ontleed het.
Joubert het nie net die fisieke getuienis ontleed nie, maar ook die getuienis van verskeie getuies ingesluit.
"Dit is duidelik die FJ Cruiser het teen 'n hoë spoed gery en drie voertuie op 'n blinde hoogte verbygesteek," sê Joubert.
Hy het Maandag getuig hy het dié voertuig se spoed kort voor die ongeluk op daardie noodlottige dag op 147,6 km/h bereken, terwyl die maksimum toelaatbare spoed op die Swakopmund-Hentiesbaai-soutpad 100 km/h is.
Die spoed van die aankomende Ford Ranger waarteen hy gebots het, was volgens die ingeboude GPS in dié voertuig 85 km/h.
"Uit die bostaande is dit duidelik die oorsaak van die ongeluk was die roekelose bestuursgedrag van die bestuurder van die Toyota FJ Cruiser, mnr. Jandré Dippenaar. Sy roekelose verbysteek van drie voertuie op 'n blinde hoogte het die bestuurder van die Ford Ranger genoodsaak om voorkomende stappe te doen en hy het aan die verkeerde kant van die pad beland (die regterkant van die pad vir voertuie wat in die rigting van Swakopmund ry)," skryf Joubert in sy verslag.
Hy gaan voort en sê: "Die roekelose bestuursdrag van mnr. Jandré Dippenaar het volgens die getuienis tot die dood van ses mense gelei, met die enigste oorlewendes van dié ongeluk mnr. Dippenaar en me. Antonia Joschko."
Joubert het gister herhaal wat hy die vorige dag gesê het, naamlik dat die bestuurder van die Ford Ranger "geen ander keuse gehad het nie as om na regs te swenk in 'n poging om 'n botsing met die FJ Cruiser te vermy nie".
Sy verslag is deur verskeie sketse aangevul van hoe die ongeluk plaasgevind het.
Dippenaar se regsverteenwoordiger, adv. Louis Botes, het gister vir 'n elektroniese weergawe van die sketse gevra sodat die verdediging dit kan bestudeer.
"Die gedrukte weergawe (A3-grootte) is só klein dat ons met 'n liniaal moet speel om ons berekeninge te maak. En dit kan nie akkuraat wees nie," het Botes aangevoer.
Joubert het egter geweier om sy data beskikbaar te stel en het aangevoer die verdediging het hul eie deskundige aangestel en hy voel nie verplig om dit met hulle te deel nie.
Landdros Gaynor Poulton het gelas hy hoef dit nie elektronies beskikbaar te stel nie, maar versoek dat hy dit in 'n groter formaat uitdruk.